Broj: 711-I-173-P-23-19/21-25-8

Zagreb, 12. studenoga 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Marka Jelića,** **gradonačelnika Grada Knina,** pokrenutom Odlukom Povjerenstva broj: 711-I-16-P-23-19/20-12-8 od 27. rujna 2019.g., na 104. sjednici, održanoj 12. studenoga 2020.g., donosi sljedeću

**O D L U K U**

1. **Potpisivanjem Izjave o partnerstvu, KLASA: 900-01/17-01/38, URBROJ: 2182/10-02-17-3 od 11. rujna 2017.g., s Udrugom za obrazovanje i znanost „Scientia populo“ Knin, čiji su dužnosnik Marko Jelić i njegova supruga osnivači i u kojoj su u trenutku potpisivanja Izjave o partnerstvu bili članovi Izvršnog odbora, a dužnosnikova supruga i predsjednica navedene udruge, a koja udruga je u okviru poziva za dodjelu bespovratnih sredstava „Podrška programima usmjerenim mladima“ iz Europskog socijalnog fonda ostvarila dodatne bodove po osnovi partnerstva te su joj dodijeljena sredstva u iznosu od 335.818,08 kn, dužnosnik Marko Jelić, gradonačelnik Grada Knina, počinio je povredu članka 7. točke c) ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Marku Jeliću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseci te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 64. sjednici održanoj 27. rujna 2019.g. pokrenulo postupak za odlučivanje o sukobu interesa protiv dužnosnika Marka Jelića, gradonačelnika Grada Knina, zbog moguće povrede članka 7. točke c) ZSSI-a, koja proizlazi iz donošenja odluka o partnerstvu i potpisivanja Izjave o partnerstvu s udrugom za obrazovanje i znanost „Scientia populo“ Knin čiji su dužnosnik i njegova supruga osnivači i u kojoj je dužnosnik u trenutku potpisivanja izjave o partnerstvu bio član Izvršnog odbora, a njegova supruga članica izvršnog odbora i predsjednica udruge.

Na Odluku o pokretanju postupka dužnosnik Marko Jelić dostavio je pisano očitovanje u zakonom propisanom roku. U podnesenom očitovanju dužnosnik osporava nadležnost Povjerenstva za pokretanje postupka na temelju anonimne prijave te ukazuje da je odredbom članka 39. stavka 1. ZSSI-a propisano da Povjerenstvo može pokrenuti postupak iz svoje nadležnosti povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Dužnosnik nadalje navodi da je u obrazloženju odluke o pokretanju postupka navedeno da je Povjerenstvo zaprimilo anonimnu prijavu povodom koje je otvoren predmet P-23/19, a u uvodu odluke je navedeno da je Povjerenstvo odluku donijelo na temelju vlastitih saznanja o mogućem sukobu interesa dužnosnika Marka Jelića. Navedeno ne proizlazi iz same odluke i kompletnog spisa predmeta jer saznanja do kojih je došlo Povjerenstvo proizlaze iz anonimne prijave, iako je zakonskom odredbom jasno i izričito propisano da se postupak može pokrenuti povodom neanonimne prijave.

U očitovanju se nadalje ističe da je Grad Knin, na traženje Povjerenstva, dostavio dokumentaciju iz koje je razvidno da dužnosnik kao gradonačelnik Grada Knina nije donio diskrecijsku odluku o prihvaćanju partnerstva s Udrugom za obrazovanje i znanost „Scientia Populo“ Knin, već da je ista zasnovana na procjeni nadležnog Upravnog odjela za financije, gospodarstvo i EU projekte. Naime, Izjavu o partnerstvu, kao propisani obrazac Ministarstva za demografiju, obitelj, mlade i socijalnu politiku, dužnosnik je potpisao nakon što ju je parafirala pročelnica Upravnog odjela za financije, gospodarstvo i EU projekte. Naime, Odlukom o ustrojstvu upravnih tijela predmetni poslovi bili su u nadležnosti navedenog Upravnog odjela, a temeljem Pravilnika o unutarnjem redu, izradu i predlaganje akata iz nadležnosti toga Odjela obavljaju pročelnik i službenici istog te akte dostavljaju gradonačelniku na donošenje. Nadalje, Poslovnikom gradonačelnika propisano je da obradu i pripremanje materijala koje donosi gradonačelnik obavlja nadležni odjel i drugi pravni subjekti te da akte koje donosi gradonačelnik parafiraju nositelji izrade, odnosno predlagatelj. Akt koji predlaže nadležni upravni odjel, pored nositelja izreda, obvezno parafira i pročelnik tog upravnog odjela, čime potvrđuje zakonitost prijedloga i suglasnost s njegovim sadržajem. Dužnosnik nadalje ukazuje i na članak 60. Uredbe o uredskom poslovanju, sukladno kojem u postupku pripreme akata za potpis, na primjerku akta pripremljenom za potpis ovlaštene osobe, koji ostaje u spisu, potpis stavlja službenik koji je akt izradio za potpis, a po potrebi i drugi službenici koji su sudjelovali u izradi akta. Potpis se stavlja u pravilu a desne strane, ispod mjesta za potpis službene osobe ovlaštene za potpisivanje. Dužnosnik ističe da primijenjujući navedene propise te ustaljenu praksu, akte za gradonačelnika pripremaju, izrađuju i predlažu za potpis, odnosno donošenje, ovlašteni službenici, a tako je postupano i u navedenom predmetu. Slijedom navedenoga, tadašnji Upravni odjel za financije, gospodarstvo i EU projekte je, po zaprimljenoj zamolbi Udruge za obrazovanje i znanost „Scientia populo“ Knin, prepoznao dobrobit provedbe navedenog projekta za mlade Grada Knina i susjednih općina te je, sukladno politici Grada Knina i činjenici da prihvaćanjem navedenog partnerstva Grad Knin nema dodatnih financijskih izdataka, gradonačelniku predloženo odobrenje i potpisivanje Izjave o partnerstvu s navedenom udrugom.

Dužnosnik nadalje obrazlaže da je na usmeni upit članu Savjeta gradonačelnika o mogućem sukobu interesa u slučaju potpisivanja navedene Izjave, dobio upute za postupanje s ciljem izbjegavanja bilo kakve mogućnosti diskrecijskog odlučivanja u predmetnom postupku. Dužnosnik stoga nije smatrao da potpisom navedene Izjave krši bilo kakav propis. Navedeno osobito iz razloga što su Udruzi za obrazovanje i znanost „Scientia populo“ Knin partneri na projektu također bili Općina Bisklupija i Udruga roditelja „Korak po korak“ te uzevši u obzir da Grad navedenoj udruzi nije dodijeljivao nikakva sredstva. Dužnosnik ukazuje na odredbu članka 4. stavka 3. ZSSI-a kojim je propisano da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva te ističe da u konkretnom slučaju nije došlo do stjecanja sredstava Udruge za obrazovanje i znanost „Scientia populo“ od Grada Knina. Dužnonik stoga smatra da je netočna tvrdnja Povjerenstva da bez partnerstva Grada Knina navedena udruga ne bi prošla na natječaju Ministartsva za demografiju, obitelj, mlade i socijalnu politiku.

U očitovanju se još navodi da je Udruga za obrazovanje i znanost „Scientia populo“ Knin osnovana i djeluje u Kninu te su aktivnosti i sva dobrobit djelovanja navedene udruge usmjerene na područje Grada Knina i njegove stanovnike pa je razumljivo i jedino ispravno davanje podrške radu navedene udruge prihvaćanjem partnerstva Grada Knina na kvalitetnom projektu. Suprotno postupanje bilo bi na štetu građana i Grada Knina.

Dužnosnik nadalje ukazuje na odredbe Zakona o suzbijanju diskriminacije te navodi da bi stavljanjem u nepovoljniji položaj navedene udruge, samo zato što je na čelu dužnosnikova supruga, prekršio odredbe navedenog zakona. Iz same činjenice da je na čelu udruge kojoj je Grad Knin postao partner na projektu, dužnosnikova supruga, ne proizlazi nikakva zlouporaba posebnih prava dužnosnika niti bi to trebala biti otežavajuća okolnost funkcioniranju Udruge i provedbi aktivnosti bitnih za Grad.

Dužnosnik odbacuje insinuaciju iz odluke o pokretanju postupka o mogućem pogodovanju Udruzi za obrazovanje i znanost „Scientia populo“ Knin kroz brzinu rješavanja podnesenog zahtjeva s obzirom da iz očitovanja voditeljice projektnog tima za provedbu Intervencijskog plana Grada Knina, koje je dužnosnik dostavio u privitku očitovanja, a u čijoj je nadležnosti rješavanja zahtjeva za partnerstvo na projektima udruga ili ustanova, razvidno da se isti rješavaju promptno, odnosno u roku 1 do 2 dana te stoga zahtjev Udruge „Scientia populo“ nije iznimka.

Dužnosnik završno ističe da je iz svega navedenog jasno da činjenica da je u trenutku potpisivanja Izjave o partnerstvu s Udrugom „Scientia populo“, bio član Izvršnog odbora navedene udruge, nije imala nikakvog utjecaja na donošenje odluke o prihvaćanju partnerstva jer je istu predložilo, nakon obrade zahtjeva, nadležno upravno tijelo Grada Knina, a što je uobičajena procedura obrade i rješavanja svih pristiglih zahtjeva za partnerstvo ili podršku projektima udruga ili ustanova. Dužnosnik ističe da je njegvovo pravo i obveza potpisivanje akate u ime grada te smatra da to pravo nije zloupotrijebio niti mu je to bila namjera, a niti je upozoren na navedeno.

U privtiku svog očitovanja dužnosnik je dostavio očitovanje službenice ………. …… koja je u vrijeme potpisivanja Izjave o partnerstvu Udruzi za obrazovanje i znanost „Scientia populo“ Knin obavljala poslove pročelnice Upravnog odjela za financije, gospodarstvo i EU fondove. U navedenom očitovanju se u bitnome navodi da je dana 11. rujna 2017.g. putem elektroničke pošte zaprimljen zahtjev Udruge „Scientia populo“ za prihvaćanjem partnerstva u projektu Klub za mlade „Scientia populo“. U očitovanju se pojašnjava da je politika Grada Knina uvijek bila pružanje nedvojbene potpore svim projektima usmjerenim na razvoj zajednice koji će doprinijeti razvoju Grada i boljitku građana, a o čemu najbolje svjedoči broj danih Izjava o pratnerstvu Grada Knina. Uvidom u dostavljeni zahtjev za partnerstvom Udruge „Scientia populo“ vezan za provedbu projekta Klub za mlade „Scientia populo“ bilo je razvidno da se provedbom projekta planira otvoriti klub za mlade u kojem bi se provodile aktivnosti vezane za edukaciju mladih, jačanje njihovih kompetencija i usvajanje novih znanja te aktivnosti vezanih za veću i kalitetniju socijalnu uključenost mladih i njihovo lakše uključivanje na tržište rada. Uvažavajući činjenicu da prihvaćanjem navedenog partnerstva Grad ne bi imao dodatnih financijskih izdataka te s obzirom da nije postojao niti jedan drugi razlog za odbijanje navedenog zahtjeva, tadašnji Upravni odjel za financije, gospodarstvo i EU projekte prepoznao je dobrobit provedbe navedenog projekta te je pročelnica navedenog Odjela parafirala priloženu Izjavu o partnerstvu koja je bila dostavljena u popratnoj dokumentaciji, otisnuta na memorandumu Ministarstva za demografiju, obitelj, mlade i socijalnu politiku i Nacionalne zaklade za razvoj civilnog društva. Po parafiranju navedene Izjave ista je dostavljena gradonačelniku Grada Knina na odobrenje i potpis. Budući da je Grad Knin navedenom Izjavom prihvatio biti partner u provedbi projekta Klub za mlade „Scientia populo“, sljedeći korak nadležnog upravnog odjela bio je ishoditi potvrdu Porezne uprave kojom se potvrđuje da je Grad Knin platio sve poreze i druga obvezna i dospjela davanja u skladu s nacionalnim zakonodavstvom. Po ishođenju navedene potvrde, ista je dostavljena Udruzi za obrazovanje i znanost „Scientia populo“.

 Dužnosnik je nadalje dostavio očitovanje službenice ……… ……, voditeljice projektnog tima za provedbu Intervencijskog plana Grada Knina koja u očitovanju navodi da je na navedenom radnom mjestu u Gradu Kninu zaposlena od 12. ožujka 2018.g. te kao jednu od svojih zadaća navodi zaprimanje izjava za partnerstvo ili podršku na projektima upućenih od strane udruga ili ustanova. U očitovanju se nadalje navodi da je uvidom u dokumentaciju razvidno da od trenutka kada pojedina udruga ili ustanova pošalje zahtjev do trenutka potpisa izjave o partnerstvu ili izjave o podršci projektu uglavnom potrebno 1 do 2 dana. Zahtjevi se rješavaju odmah, ovisno o tome je li udruga/ustanova podnijela potpuni zahtjev te jesu li u zahtjevu navedene sve relevantne informacije. U slučaju potrebe, od podnositelja zahtjeva se traži dopuna, nakon čega navedena službenica zahtjev protokolira i priprema Izjavu o pratnerstvu ili Izjavu o podršci koju parafira i zajedno sa zahtjevom dostavlja na potpis gradonačelniku. Opisani postupak predstavlja uobičajeni postupak u slučaju kada se od Grada Knina očekuje podrška/partnerstvo na projektu koja ne iziskuje sufinanciranje od strane Grada. Ako se traži sufinanciranje od strane Grad Knina, cijeli postupak može trajati duže.

 U očitovanju službenika ……… ……., koje je dužnosnik također priložio svom očitovanju, u bitnome se ukazuje na mišljenje koje je navedeni službenik u svojstvu savjetnika u rujnu 2017.g. dao dužnosniku Marku Jeliću kao gradonačelniku. S obzirom da su Općina Biskupija i Udruga roditelja „Korak po korak“ postojeći partneri Udruge za obrazovanje i znanost „Scientia populo“ Knin i da se za partnerstvo na projektu dodjeljuju dodatni bodovi, navedeni službenik iznosi stajalište da eventualno prihvaćanje partnerstva Grada Knina koji u istome ima javni i općekorisni interes ne bi moglo utjecati na transparentnost samog postupka. Naime, u konkretnom slučaju, Udruga za obrazovanje i znanost „Scientia populo“ Knin već ima partnere u projektu temeljem čega stječe pravo na dodatne bodove pa partnerstvo Grada Knina ne donosi dodatne bodove, odnosno ne može biti od utjecaja na dodjelu dodatnih bodova. Navedeni službenih nadalje navodi da uzimajući u obzir recentnu sudsku praksu i znanstvenu definiciju zloporabe prava kao prekoračenja dopuštenih granica ovlaštenja radi stjecanja neke koristi ili nanošenja štete drugima, proizlazi da partnerstvo Grada Knina ne može biti u funkciji stjecanja koristi koja bi se ogledala u stjecanju dodatnih bodova niti može biti u suprotnosti s javnim interesom. Navedeno proizlazi i iz činjenice da je natječaj raspisan u razdoblju u kojem dužnosnik Marko Jelić nije obnašao dužnost gradonačelnika. Navedeni službenik nadalje navodi da je sugerirao dužnosniku Marku Jeliću da dodatno zatraži mišljenje nadležnog upravnog odjela te da ne sudjeluje osobno u izradi i predlaganju akata koje mu dostave nositelji izrade i predlagatelji, čime bi se izbjegla mogućnost bilo kakvog diskrecijskog odlučivanja.

Dužnosnik je i osobno prisustvovao 104. sjednici Povjerenstva kojom prilikom je naveo da je dostavio očitovanje tadašnje pročelnice Upravnog odjela za financije, gospodarstvo i EU fondove koja je navela da je parafirala Izjavu o partnerstvu s obzirom da nije smatrala spornim da Grad Knin prihvati partnerstvo na navedenom projektu. Dužnosnik također navodi da Udruga za obrazovanje i znanost „Scientia populo“ Knin nije njegova udruga niti udruga njegove supruge, iako su oni osnivači, već da je riječ o udruzi građana koja ima više drugih članova. Dužnosnik je nadalje naveo da je u izvršnom odboru niza udruga koje surađuju s Gradom Kninom i da prema svima postupa na isti način te da, dok je on gradonačelnik, nikome neće pogodovati, ali jednako tako, da nitko neće biti niti diskriminiran. Dužnosnik ističe da je vezano za navedeni slučaj sazvao kolegij u koji su bila uključena tri pravnika od kojih je dobio mišljenje da u predmetnoj situaciji nije ništa sporno te može, kao zakonski zastupnik Grada, potpisati Izjavu o partnerstvu s navedenom udrugom. Zamjenica gradonačelnika tom je prilikom izrazila spremnost da ona potpiše navedenu Izjavu o partnerstvu, međutim dužnosnik je navedeno odbio, smatrajući da bi to bilo licemjerno s obzirom da bi izjava bila potpisana na ovaj ili onaj način. Naime, prvi partner na navedenom projektu bila je Općna Biskupija koja bi projektu donijela jednak broj bodova kao i Grad Knin. Slijedom navedenoga, odluka o partnerstvu nije bila donesena diskrecijski, već na temelju mišljenja niza tijela unutar gradske uprave i to više tijela nego što je to uobičajeno za takve projekte. Dužnosnik još navodi da za vrijeme njegovog mandata Grad Knin nije odbio partnerstvo niti jednoj udruzi te smatra da u navedenom slučaju nije bilo nikakvog sukoba interesa. Dužnosnik ističe da je bio častan u želji da nikog drugog ne izloži potpisivanju Izjave o partnerstvu jer je smatrao da je sve u redu. Da je dužnosnik dobio negativno mišljenje od pročelnice ili od pravnih službi i pravnog savjetnika, nikada navedenu izjavu ne bi potpisao. Na upit predsjenice Povjerenstva, dužnosnik pojašnjava da nije zatražio mišljenje Povjerenstva zbog toga što je Zakonom propisano da dužnosnici trebaju zatražiti mišljenje Povjerenstva ako imaju sumnju, a dužnosnik nije imao sumnju u ispravnost svog postupanja jer je kontrola od nadležnih službi Grada bila puna veća nego u ostalim slučajevima. Naime, uobičajeno se samo provjerava bi li prihvaćanjem partnerstva Grad imao kakvih financijskih obveza jer se takva partnerstva prihvaćaju izuzetno rijetko, dok je u konkretnom slučaju riječ o deklaratornoj podršci, bez financijskog obvezivanja Grada, koja se uobičajeno daje. Kad nadležna pročelnica parafira zahtjev, gradonačelnik ili njegovi zamjenici isti potpisuju kroz jedan ili dva dana. Dužnosnik još jednom naglašava da nije pogodovao niti će ikada pogodovati bilo kome te da nikakvih interesa njegove supruge nije bilo, a da je predsjenik udruge u tom trenutku mogao biti bilo tko od njezinih članova. Čim je postao gradonačelnik, dužnosnik je prestao sudjelovati u odlučivanju u tijelima udruge, ali je ostao u Izvršnom odboru jer je čekao da mu istekne mandat. Dužnosnik još jednom ukazuje na to da je član izvršnog odbora i predsjednik u nizu drugih udruga koje surađuju s Gradom Kninom, ali nikada nije došlo do situacije koja bi predstavljala sukob interesa jer to ne bi bilo u interesu grada Knina. U interesu Grada Knina je da civilno društvo funkcionira te da provodi projekte, kao i da se kroz te projekte zapošljavaju nove osobe. Dužnosnik ističe da bi ponovio isto postupanje jer niti on niti službe koje su ga savjetovale nisu napravile ništa krivo. Dužnosnik ističe da svi njegovi zamjenici imaju pravo potpisa te da su se prije donošenja odluke o partnerstvu svi savjetovali, nakon čega je bilo tko od njih mogao potpisati Izjavu o partnerstvu te bi Povjerenstvo u tom slučaju vjerojatno reklo da je sve bilo u redu. Dužnosnik stoga smatra da je u konkretnom slučaju pitanje popisa bilo samo formalnost, a za Grad nije nastala nikakva šteta, već samo korist.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Marko Jelić obnaša dužnost gradonačelnika Grada Knina od 12. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 7. c) ZSSI-a propisano je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

Člankom 4. stavkom 2. ZSSI-a propisano je da je bračni ili izvanbračni drug dužnosnika član obitelji dužnosnika u smislu toga Zakona. Stavkom 5. istog članka propisano je da su povezane osobe u smislu toga Zakona članovi obitelji dužnosnika iz stavka 2. istog članka te ostale osobe koje se prema drugim osobama i okolnostima opravdano mogu smatrati interesno povezanima s dužnosnikom.

Na zahtjev Povjerenstva Grad Knin dostavio je očitovanje KLASA: 053-02/19-01/5, URBROJ: 2182/10-02-19-2 od 31. siječnja 2019.g. u kojem se navodi da je Grad Knin dana 11. rujna 2017.g. prihvatio partnerstvo i iskazao podršku prijavi i provedbi projekta naziva „Klub za mlade Scientia populo“ prijavitelja Udruge za obrazovanje i znanost „Scientia populo“ Knin, potpisivanjem i ovjerom Izjave o partnerstvu Ministarstva za demografiju, obitelj, mlade i socijalnu politiku. Ovlaštena osoba koja je u ime Grada Knina donijela odluku o partnerstvu s navedenom udrugom i koja je potpisala Izjavu o partnerstvu je gradonačelnik Grada Knina, dužnosnik Marko Jelić, uz prethodni paraf pročelnice Upravnog odjela za financije, gospodarstvo i EU fondove. Grad Knin se pritom nije obvezao sufinancirati navedeni projekt.

U očitovanju Grada Knina se nadalje navodi da je projekt „Klub za mlade Scientia populo“ financiran iz europskih strukturnih fondova u okviru poziva „Podrška programima usmjerenim mladima“. Odluku o financiranju Projekta, kao posrednik donijelo je Ministarstvo za demografiju, obitelj, mlade i socijalnu politiku. Opći cilj projekta je povećanje socijalne uključenosti mladih, a izravni korisnici su osobe od 15 do 29 godina. Uz Grad Knin partneri na projektu su Općina Biskupija i Udruga roditelja „Korak po korak“. Obveza Grada Knina kao partnera na projektu je aktivna komunikacija s projektnim timom, dok je dobrobit za Grad Knin vidljiva iz planiranih aktivnosti kao što su edukacija stručnjaka koji rade s mladima te aktivnosti kojima će se unaprijediti socijalne vještine i kompetencije na tržištu rada te socijalna uključenost mladih, što je od iznimne važnosti za lokalnu zajednicu.

U očitovanju se još navodi da je Grad Knin ugovorio partnerstvo sa ukupno 11 udruga te je uz očitovanje dostavljena tablica u kojoj je za svaku pojedinu udrugu navedeno tko je nositelj projekta, tko su partneri na projektu, naziv projekta, obveze Grada Knina po ugovorenim partnerstvima, natječaj te status projekta.

U privitku očitovanja Grad Knin dostavio je zahtjev za partnerstvom u Projektu Klub za mlade „Scientia populo“ upućen od strane Udrugd za obrazovanje i znanost „Scientia populo“, a koji je u Gradu Kninu zaprimljen dana 11. rujna 2017.g. Navedeni zahtjev je u ime Udruge potpisala dužnosnikova supruga kao predsjednica udruge.

Grad Knin dostavio je i Izjavu o partnerstvu (obrazac Ministarstva za demografiju, obitelj, mlade i socijalnu politiku) KLASA: 900-01/17-01/38, URBROJ: 2182/10-02-17-3 od 11. rujna 2017.g. koju je u ime Grada Knina potpisao dužnosnik Marko Jelić.

Na zahtjev Povjerenstva Grad Knin dostavio je i dodatno očitovanje KLASA: 053-02/19-01/5, URBROJ: 2182/10-02-19-5 od 27. veljače 2019.g. u kojem se navodi da za vrijeme mandata gradonačelnika Marka Jelića, kao niti za vrijeme mandata gradonačelnice Josipe Rimac i zamjenika koji obnaša dužnost gradonačelnika Nikole Blaževića, Grad Knin nije dodjeljivao financijska sredstva Udruzi za obrazovanje i znanost „Scientia populo“ Knin. U očitovanju se nadalje pojašnjava da Grad Knin od 2016.g. raspisuje Javne pozive za financiranje programa/projekata javnih potreba udruga civilnog društva Grada Knina. Udruga za obrazovanje i znanost „Sciencia populo“ Knin nije se javila niti na jedan od raspisanih javnih poziva.

U privitku očitovanja dostavljena je obavijest Upravnog odjela za financije, gospodarstvo i EU fondove Grada Knina KLASA: 053-02/19-01/5, URBROJ: 2182/10-03-19-6 od 27. veljače 2019.g. u kojoj se navodi da prema knjigovodstvenoj evidenciji navedenog upravnog odjela nije bilo isplate financijskih sredstava navedenoj udruzi ni po kojoj osnovi. U privitku očitovanja također je dostavljena dokumentacija vezana za provedene javne pozive iz koje je vidljivo da Udruga za obrazovanje i znanost „Sciencia populo“ Knin nije podnijela prijavu na raspisane javne pozive.

Udruga za obrazovanje i znanost „Scientia populo“ Knin dostavila je očitovanje dana 4. veljače 2019.g. u kojem se navodi da je dužnosnik Marko Jelić, gradonačelnik grada Knina jedan od osnivača navedene udruge te je obavljao funkciju člana Izvršnog odbora udruge s koje je razriješen na izbornoj skupštini dana 5. srpnja 2018.g. te je na vlastiti zahtjev istupio iz udruge. Dužnosnik je i nadalje ostao likvidator udruge s obzirom da je riječ o funkciji koja nema utjecaj na rad udruge. Osnivačica i predsjednica navedene udruge je ……. ……., supruga dužnosnika Marka Jelića, koja je od 10. kolovoza 2018.g. zaposlena u udruzi kao voditelj EU projekta financiranog iz Europskog socijalnog fonda „Osposobljavanjem za bolje sutra“.

U privitku očitovanja, navedena udruga dostavila je Zapisnik s Redovne skupštine Udruge održane 5. srpnja 2018.g. Uvidom u Zapisnik utvrđeno je da je pod točkom 4. Dnevnog reda, zbog isteka četverogodišnjeg mandata, Skupština jednoglasno razriješila dužnosti predsjednicu …….. ……., dopredsjednicu, tajnicu, članove Izvršnog odbora, među kojima i ……… …….. i Marka Jelića te članove Nadzornog odbora. Pod točkom 5. Dnevnog reda donesena je odluka o izboru tijela udruge te je dužnosnikova supruga ponovno izabrana za predsjednicu udruge te članicu Izvršnog odbora, dok dužnosnik Marko Jelić nije izabran niti u jedno tijelo udruge.

Na dodatni zahtjev Povjerenstva Udruga za obrazovanje i znanost „Scientia populo“ Knin dostavila je očitovanje od 7. ožujka 2019.g. u kojem se navodi da …….. ……. ne obavlja poslove voditeljice projekta, projektnog administratora ili neke druge poslove u provedbi projekta Klub za mlade „Scientia populo“, a čije obavljanje se kao prihvatljivi trošak financira iz dodijeljenih bespovratnih sredstava Europskog socijalnog fonda, odnosno iz Državnog proračuna Republike Hrvatske. U očitovanju se dodatno napominje da je u periodu od 10. do 31. kolovoza 2018.g. Nadana Jelić u svojstvu predsjednice udruge obavljala poslove u provedbi projekta Klub za mlade „Scientia populo“ te je trošak plaće za taj period prijavljen Posredničkom tijelu razine 2 – Nacionalnoj zakladi za razvoj civilnog društva i kao takav je uvjetno prihvaćen.

Ministarstvo za demografiju, obitelj, mlade i socijalnu politiku očitovalo se dopisom KLASA: 910-01/19-10/14, URBROJ: 519-05-2-2-2/1-19-4 od 5. veljače 2019.g. u kojem se navodi da je navedeno Ministarstvo kao posredničko tijelo razine 1 u postupku odabira projekata u okviru poziva za dodjelu bespovratnih sredstava „Podrška programima usmjerenim mladima“ donijelo Odluku o financiranju za 17 projekata, među kojima je i projekt „Klub za mlade Scientia populo“ čiji nositelj je udruga za obrazovanje i znanost „Scientia populo“ Knin, a u kojem kao partneri sudjeluju: Grad Knin, Općina Biskupija i Udruga roditelja „Korak po korak“. Ukupna dodijeljena bespovratna sredstva za navedeni projekt iznose 335.818,08 kn, od čega se iz sredstava Europskog socijalnog fonda financira iznos od 85% ukupnih prihvatljivih troškova, dok je 15% osigurano iz Državnog proračuna Republike Hrvatske. U privitku očitovanja dostavljena je prijava Udruge za obrazovanje i znanost „Scientia populo“, projektna dokumentacija, odluka o financiranju predmetnog projekta te ugovor potpisan s navedenom udrugom.

Povjerenstvo je također izvršilo uvid u Upute za prijavitelje na poziv za dodjelu bespovratnih sredstava „Podrška programima usmjerenim mladima“ koje je objavilo Ministarstvo za demografiju, obitelj, mlade i socijalnu politiku, a kojima su utvrđeni kriteriji odabira i pitanja za kvalitativnu procjenu projekta na temelju kojih se vrši bodovanje te je utvrdilo da se za partnerstvo mogu ostvariti dodatni bodovi te da samo prijave koje se provode u partnerstvu u tom dijelu mogu ostvariti najveći broj bodova.

Povjerenstvo je stoga zatražilo dodatno očitovanje od Nacionalne zaklade za razvoj civilnoga društva koja je provodila koja je provodila procjenu kvalitete projektnih prijedloga radi utvrđivanja koliki je ukupni broj bodova ostvario projet „Klub za mlade Scientia populo“ te koliko je bodova isti projekt ostvario po osnovi partnerstva, kao i bi li navedeni projekt imao dovoljno bodova za ostvarivanje prava na dodjelu bespovratnih sredstava i bez bodova koje je ostvario po osnovi partnerstva.

Nacionalna zaklada za razvoj civilnoga društva dostavila je očitovanje KLASA: 077-01/20-06, URBROJ: 07578-20-31 od 29. rujna 2020.g. u kojem se navodi da je Uputama za prijavitelje, pod točkom 6.2 „*Procjena kvalitete“* propisano kako tijekom provedbe faze procjene kvalitete nadležno tijelo, odnosno Nacionalna zaklada za razvoj civilnoga društva, osniva Odbor za odabir projekata koji vrše ocjenjivanje projektnih prijedloga prema kriterijima odabira na temelju utvrđene metodologije kriterija odabira i sukladno pitanjima za kvalitativnu procjenu te provodi provjeru prihvatljivosti ciljeva projekta i projektnih aktivnosti. Neposredno prije ocjenjivanja projektnih prijedloga svim se ocjenjivačima Odbora za odabir projekata s pravom glasa podnosi na uvid popis zaprimljenih i registriranih projektnih prijedloga kako bi utvrdili jesu li s kim od prijavitelja i/ili pratnera u sukobu interesa. Svi su članovi Odbora također su dužni potpisati Izjavu o povjerljivosti, nepristranosti i nepostojanju sukoba interesa kojom se očituju da će postupati povjerljivo, nepristrano i u skladu s načelom izbjegavanja sukoba interesa te da su svjesni kako protivnim postupanjem snose materijalnu i kaznenu odgovornost.

U očitovanju Nacionalne zaklade za razvoj civilnoga društva nadalje se navodi da je u provedenom postupku ocjene kvalitete projektnih prijedloga, prijavitelj Udruga za obrazovanje i znanost „Scientia Populo“ Knin u Obrascu za ocjenjivanje kvalitete u okviru kriterija odabira *„Partnerstvo“* te pripadajućih pitanja za kvalitativnu procjenu ostvario 9,00 od mogućih 10,00 bodova. Nadalje, uputama za prijavitelje propisano je kako samo projektni prijedlozi koji se na poziv na dodjelu bespovratnih sredstava prijavljuju u projektnom partnerstvu, mogu ostvariti maksimalan broj bodova u okviru te kategorije pitanja. Osim toga, u okviru kriterija odabira „*Kvaliteta projektnog prijedloga“,* a u okviru pripadajućeg pitanja za kvalitativnu provjeru koje se odnosi na partnera ostvareno je 5,00 od mogućih 5,00 bodova.

U očitovanju se još navodi da je prijavitelj Udruga za obrazovanje i znanost „Scientia Populo“ Knin u postupku ocjene kvalitete ostvario ukupno 108,50 bodova te da je sukladno Uputama za prijavitelje predmetnog Poziva zadovoljio sve uvjete prihvatljivosti i prešao minimalni bodovni prag od 72 boda (60% od maksimalnog broja bodova koje je bilo moguće ostvariti prema kriterijima odabira i pitanjima za kvalitativnu procjenu). Međutim, unatoč ostvarenom visokom broju bodova navedeni projektni prijedlog isprva je bio svrstan na prvo mjesto rezervne liste projektnih prijedloga za čije financiranje ne postoje dostatna financijska sredstva. Odustankom prijavitelja projektnog prijedloga *Udruge* za promicanje informatike, kulture i suživotaoslobodilo se mjesto na rang listi te su time postala raspoloživa sredstva za projektni prijedlog Udruge za obrazovanje i znanost „Scientia populo“ Knin kao prvi prijedlog prema ostvarenom broju bodova na rezervnoj listi. Iz tog je razloga predmetni projektni prijedlog, s ostvarenih 108,50 bodova, ujedno i najniže rangirani projektni prijedlog koji je ostvario pravo na dodjelu bespovratnih sredstava.

U očitovanju se nadalje napominje kako sukladno Uputama za prijavitelje za navedeni poziv, projektno partnerstvo nije bio obvezujuć uvjet, neispunjenjem kojeg bi projektni prijedlog bio isključen iz postupka dodjele. Međutim, sama prisutnost projektnog partnera doprinosi mogućnosti ostvarenja većeg broja bodova prilikom ocjene kvalitete te većoj kvaliteti projektnog prijedloga zbog mogućnosti provedbe projektnih aktivnosti s prihvatljivim organizacijama, a posljedično i ostvarenju općeg i spedifičnog cilja Poziva. Prema tome, ne može se sasvim precizno razlučiti koliki bi broj bodova prijavitelj ostvario bez bodova koje je ostvario po osnovi partnerstva, a još manje koliki bi broj bodova ostvario bez pojedinog partnera s obzirom na koncept kriterija odabira i pitanja za kvalitativnu provjeru kojima se partnerstvo vrednuje kao cjelina. Nacionalna zaklada za razvoj civilnog društva međutim navodi da bi projektni prijedlog bez ostvarenih bodova na osnovi partnerstva kao cjeline te pitanja za kvalitativnu provjeru koje se odnosi na partnera, unutar kriterija odabira *Kvaliteta projektnog prijedloga* i dalje ostvario dovoljan broj bodova za zadovoljenje propisanog bodovnog praga, no ne bi mogao biti svrstan na rang listu projektnih prijedloga za koje postoje dostatna financijska sredstva. Naime, kod otvorenog privremenog poziva, rangiranje projektnih prijedloga i kreiranje rang liste vrši se prema visini ostvarenog broja bodova pojedinog projektnog prijedloga do iscrpljenja raspoložive financijske alokacije poziva. U očitovanju se završno navodi da je prvi sljedeći projektni prijedlog rezervnoj rang listi ostvario 108,00 bodova, što je samo 0,50 bodova manje u odnosu na status bodova projektnog prijedloga prijavitelja Udruge za obrazovanje i znanost „Scientia populo“ Knin.

Povjerenstvo je još dodatno zatražilo od Grada Knina primjerak Izjave o partnerstvu s Udrugom za obrazovanje i znanost „Scientia populo“ Knin na kojoj je vidljiv paraf pročelnice nadležnog Upravnog odjela Grada Knina te svu ostalu dokumentaciju koju je vezano za partnerstvo s navedenom udrugom pripremao nadležni upravni odjel.

Na tako postavljen upit Grad Knin dostavio je očitovanje KLASA: 053-02/19-01/5, URBROJ: 2182/10-03-20-8 od 16. listopada 2020.g. u kojem se navodi da predmetna Izjava o partnerstvu nije akt sačinjen od strane Grada Knina, već se radi o obrascu tadašnjeg Ministarstva za demografiju, obitelj, mlade i socijalnu politiku koji je Udruga za obrazovanje i znanost „Scientia populo“ Knin dostavila Gradu Kninu uz zamolbu za prihvaćanje partnerstva na projektu „Klub za mlade Scientia populo“ koji je, uz prethodnu provjeru i paraf nadležne pročelnice, potpisao gradonačelnik Grada Knina Marko Jelić. Jedan primjerak Izjave zadržan je u spisu Grada Knina, dok su ostali primjerci vraćeni udruzi, a u pismohrani je pohranjen samo preslik ovjerene i potpisane Izjave uz popratni dopis tadašnje pročelnice ………. ……. koji je dostavljen u prilogu. U očitovanju se još navodi da je sva ostala dokumentacija vezana za partnerstvo s Udrugom za obrazovanje i znanost „Scientia populo“ Knin dostavljena uz ranije očitovanje od 31. siječnja 2019.g.

Uvidom u dostavljeni preslik Izjave o partnerstvu utvrđeno je da ista uz potpis dužnosnika Marka Jelića sadrži i paraf nadležog službenika.

Slijedom svega navedenoga, iz prikupljenih podataka i dokumentacije utvrđeno je da je Udruga za obrazovanje i znanost „Scientia populo“ podnijela Gradu Kninu molbu za prihvaćanjem partnerstva u projektu „Klub za mlade Scientia populo“, koju je u ime udruge potpisala supruga dužnosnika Marka Jelića. Navedena molba zaprimljena je u Gradu Kninu dana 11. rujna 2017.g. te je istoga dana, dužnosnik Marko Jelić u ime Grada Knina potpisao Izjavu o partnerstvu na navedenom projektu.

Nadalje, iz dokumentacije koju je dostavila navedena udruga utvrđeno je da su na dan 11. rujna 2017.g. kada je podnesena i prihvaćena predmetna molba za partnerstvom, dužnosnik Marko Jelić i njegova supruga bili članovi Izvršnog odbora Udruge za obrazovanje i znanost „Scientia populo“, dok je supruga gradonačelnika ujedno obavljala funkciju predsjednice navedene udruge. Također je utvrđeno da su dužnosnik Marko Jelić i njegova supruga bili osnivači predmetne udruge.

Iz očitovanja i dokumentacije koju je dostavilo Ministarstvo za demografiju, obitelj, mlade i socijalnu politiku utvrđeno je da su ukupna dodijeljena bespovratna sredstva za navedeni projekt iznosila 335.818,08 kn, od čega se iz sredstava Europskog socijalnog fonda financira iznos od 85% ukupnih prihvatljivih troškova, dok je 15% osigurano iz Državnog proračuna Republike Hrvatske.

Nadalje, iz očitovanja Nacionalne zaklade za razvoj civilnoga društva utvrđeno je da u konkretnom pozivu za dodjelu bespovratnih sredstava iz Europskog socijalnog fonda, partnerstvo na projektu nije bio obvezujuć uvjet za prijavu na poziv, no prisutnost projektnog partnerstva omogućavala je ostvaranje većeg broje bodova prilikom ocjene kvalitete. Iz očitovanja Nacionalne zaklada za razvoj civilnog društva također je utvrđeno da je projekt prijavitelja Udruge za obrazovanje i znanost „Scientia populo“ po osnovi partnerstva ostvario 9,00 od mogućih 10,00 bodova u okviru kriterija odabira *Partnerstvo* te 5,00 od mogućih 5,00 bodova u okviru kriterija odabira *Kvaliteta projektnog prijedloga* te je navedeni projekt s ostvarenih 108,50 bodova prešao minimalni bodovni brag od 72 boda, međutim s obzirom na ograničena financijska sredstva, svrstan je na prvo mjesto rezervne liste te je tek po odustanku jednog prijavitelja ostvario pravo na dodjelu bespovratnih sredstava i to kao najniže rangirani projekt koji je ostvario pravo na sredstva. Prvi sljedeći projektni prijedlog imao je 108,00 bodova, odnosno samo pola boda manje od projekta Udruge za obrazovanje i znanost „Scientia populo“. Iz istog očitovanja nadalje proizlazi da iako se ne može utvrditi koliki bi točno broj bodova prijavitelj ostavio bez bodova po osnovi partnerstva niti koliki bi broj bodova ostvario bez pojedinog partnera, projekt Klub za mlade „Scientia populo“ bez osvojenih bodova na osnovi partnerstva kao cjeline ne bi bio svrstan na rang listu projektnih prijedloga za koje postoje dostatna financijska sredstva.

S obzirom na sve navedeno, Povjerenstvo ističe kako ne osporava važnost ciljeva Udruge za obrazovanje i znanost „Scientia populo“, kao što su promicanje znanosti i obrazovanja, zaštite kulturne baštine i povijesnog naslijeđa niti umanuje značaj projekta „Klub za mlade Scientia populo“ za edukaciju i kvaliteteniju socijalnu uključenost mladih na području Grada Knina. Jednako tako, nesporno je pravo svake udruge da sredstva za ostvarivanje svojih ciljeva stječe iz javnih izvora, kako iz Državnog proračuna i proračuna jedinica lokalne i područne (regionalne) samouprave, tako i iz fondova Europske unije.

Povjerenstvo, međutim, pojašnjava da stjecanje sredstava za ostvarivanje ciljeva udruge predstavlja interes kako same udruge, tako i interes njenih članova te interes nositelja određenih funkcija u udruzi. Tako je i u interesu dužnosnika Marka Jelića kao člana Izvršnog odbora te njegove supruge kao članice Izvršnog odbora i predsjednice Udruge za obrazovanje i znanost „Scientia populo“ bilo da se navedena udruga prijavi na poziv za dodjelu bespovratnih sredstava te dobivanje što većeg broja bodova sa svrhom stjecanja sredstava za financiranje projekta iste udruge.

Povjerenstvo nadalje obrazlaže da odluka o prihvaćanju Izjave o partnerstvu ne predstavlja samo formalizam, odnosno automatsko i nekritičko prihvaćanje prijedloga odluka nadležnog upravnog tijela jer bi u tom slučaju odluku o prihvaćanju partnerstva i potpisivanje Izjave o partnerstvu mogla donijeti i pročelnica upravnog odjela, što nije slučaj. Naprotiv, donošenje odluke o partnerstvu koja se očituje kroz potpisivanje Izjave o partnerstvu u nadležnosti je dužnosnika kao gradonačelnika Grada Knina ili njegovih zamjenika ukoliko ih dužnosnik na to ovlasti. Donositelji odluke su, dakle, osobe koje su ovlaštene tu odluku potpisati, a ne osobe koje istu parafiraju. Navedenu ovlast dužnosnici su dužni izvršavati na način kojim neće doći do kršenja odredbi ZSSI-a. Dužnosnik je stoga, s obzirom na svoju povezanost s Udrugom za obrazovanje i znanost „Scientia populo“ Knin trebao otkloniti svoje sudjelovanje u postupku prihvaćanja partnerstva na projektu čiji nositelj je ista udruga. Navedeno tim više što partnerstvo na projektu nije bio obvezan uvjet za prijavu na poziv za dodjelu bespovratnih sredstava, ali su prijave koje se provode u partnerstvu mogle ostvariti dodatni broj bodova. Ostvarenje dodatnog broja bodova se u konkretnom slučaju i realiziralo te je projekt Udruge za obrazovanje i znanost „Scientia populo“ Knin po osnovi partnerstva ostvario ukupno 14 od mogućih 15 bodova, odnosno ukupno 108,50 bodova, što ga je svrstalo na prvo mjesto rezervne liste, a nakon odustanka jednog od prijavitelja na zadnje mjesto rang liste projekata za koje su osigurana financijska sredstva. S obzirom da je prvi sljedeći projekt ostvario samo pola boda manje u odnosu na projekt Udruge za obrazovanje i znanost „Scientia populo“, nesporno je da bez bodova dobivenih po osnovi partnerstva navedeni projekt ni bi imao dovoljan broj bodova za ostvarenje bespovratnih sredstava.

Također treba pojasniti da navedena udruga, samom činjenicom da o njenom zahtjevu nije mogao odlučuvati dužnosnik Marko Jelić, nije dovedena u nepovoljniji položaj u odnosu na druge udruge koje djeluju na područja Grada Knina s obzirom da o zahtjevu navedene udruge može odlučivati bilo koji zamjenik gradonačelnika Grada Knina koji s navedenom udrugom nije povezan te stoga može osigurati vlastitu nepristranost u odnosu na istu.

U odnosu na navode iz dužnosnikovog očitovanja da Povjerenstvo može postupati samo povodom neanonimnih prijava, potrebno je istaknuti da je člankom 39. stavkom 1. ZSSI-a propisano da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Zakonom ni na koji način nisu ograničeni izvori iz kojih Povjerenstvo može stjecati saznanja o mogućem sukobu interesa dužnosnika pa su tako i anonimne prijave jedan od mogućih izvora iz kojih Povjerenstvo crpi svoja saznanja. U konkretnom slučaju, nakon zaprimanja anonimne prijave, Povjerenstvo je relevantna saznanja steklo iz dokumentacije zaprimljene od nadležnih tijela.

Povjerenstvo također smatra potrebnim osvrnuti se na dužnosnikove navode da nije imao sumnji, odnosno dvojbi u ispravnost svoga postupanja te stoga u konkretnom slučaju nije smatrao potrebnim zatražiti mišljenje Povjerenstva. Dužnosnik je međutim proturiječan sam sebi s obzirom da navodi da je ovom slučaju pristupljeno s povećanom pažnjom te je zatraženo mišljenje kolegija na kojem su bila prisutna tri pravnika te zamjenici gradonačelnika. Upravo iz navedenoga proizlazi da je postojala dvojba o mogućem sukobu interesa koju je dužnosnik nastojao razriješiti konzultacijama sa službenicima i dužnosnicima Grada Knina, međutim nije zatražio mišljenje Povjerenstva iako mu je navedeni instrument stajao na raspolaganju. Također, iz očitovanja službenika …… …… proizlazi da je isti sugerirao dužnosniku Marku Jeliću da dodatno zatraži mišljenje nadležnog upravnog odjela te da ne sudjeluje osobno u izradi i predlaganju akata koje mu dostave nositelji izrade i predlagatelji, čime bi se izbjegla mogućnost bilo kakvog diskrecijskog odlučivanja.

Slijedom svega navedenoga, Povjerenstvo je utvrdilo da je dužnosnik Marko Jelić, potpisivanjem Izjave kojom je prihvaćeno partnerstvo s Udrugom za obrazovanje i znanost „Scientia populo“ Knin, čiji su dužnosnik i njegova supruga osnivači te u čijim tijelima su oboje na dan potpisivanja Izjave o partnerstvu obavljali funkcije, a koja udruga je upravo po osnovi partnerstva stekla dodatne bodova prilikom kvalitativne procjene projekta unutar Poziva za dodjelu bespovratnih sredstava iz Europskog socijalnog fonda, zlouporabio posebna prava koja proizlaze iz obnašanja dužnosti gradonačelnika Grad Knina, čime je počinio povredu članka 7. točke c) ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na izricanje sankcije obustave isplate dijela neto mjesečne plaće, Povjerenstvo je uzelo u obzir činjenicu da povreda članka 7. točke c) ZSSI-a predstavlja jednu od težih povreda navedenog Zakona za koju opomena nije primjerena sankcija.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja umanjuje težinu povrede ZSSI-a i opravdava izricanje sankcije bliže zakonom propisanom minimumu, Povjerenstvo je cijenilo činjenicu da je dužnosnik Marko Jelić Izjavu o partnerstvu potpisao nakon što je zahtjev Udruge za znanosti i obrazovanje „Scientia populo“ parafirala pročelnica nadležnog upravnog odjela, kao i iz razloga što Grad Knin prihvaćanjem partnerstva nije preuzeo nikakvu financijsku obvezu.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn koja će trajati 3 mjeseca te će se izvršiti u 3 jednaka mjesečna obroka, svaki u pojedinačnom iznosu 1.000,00 kuna.

Slijedom svega navedenog, odlučeno je kao u izreci ove odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marko Jelić, elektronička dostava
2. Objava na internetskoj stranici Povjerenstva
3. Pismohrana